‘Miljoene rande skade’ ná verwoestende brandeDie skade nadat brande op 22 Augustus 2017 in die Nigel-omgewing in Gauteng gewoed het. Foto: Facebook Duisende hektaar veld en landerye is verwoes en boere het miljoene rande skade gely nadat veldbrande in die Nigel-omgewing in Gauteng Dinsdag buite beheer gewoed het. Johann Pistorius, voorsitter van die plaaslike boerevereniging, het Donderdag aan Maroela Media gesê die vlamme het teen ŉ verstommende snelheid versprei en oor groot stukke veld en talle plase versprei ondanks pogings om dit te keer. “Daar is nog geen duidelikheid oor waar die brand ontstaan het nie. Gerugte doen die ronde dat mense langs die R42 tussen Nigel en Heidelberg kos gemaak het en dat die brand daar ontstaan het, maar dit is geensins bevestig nie,” het Pistorius gesê. “Die wind wat Dinsdag gewaai het, was besonder sterk. Die vlamme het net so vinnig versprei, niemand kon dit regtig keer nie. Dit het oor al die voorbrande en brandpaaie, selfs oor die snelweg gespring en net aanhou voortstu.” Die skade nadat brande op 22 Augustus 2017 in die Nigel-omgewing in Gauteng gewoed het. Foto: Facebook Pistorius het gesê hy verneem een mens het in die brand gesterf en ŉ paar mense is beseer. “Ek weet van een man wat glo 65% brandwonde opgedoen het nadat hy deur die vlamme in sy bakkie vasgekeer is,” het hy gesê. “Minstens drie huise het afgebrand. Een boer het twee trekkers verloor en die lapa by sy huis het afgebrand. Daar is ŉ vrou wat 2 000 bale verloor het. Nog ŉ boer het 40 stoetkoeie wat óf doodgebrand het óf nou geslag moet word, asook 40 skape verloor.” Die Nigel Heraut berig ŉ plaaslike boer, Jan du Rand, se huis op sy plaas Uitsig het afgebrand. Hy het aan die koerant gesê hy het miljoene rande skade gely weens die brand. Volgens Pistorius is dit nie duidelik tot waar die brande versprei het nie, maar hy verneem dit was tot by Kinross in Mpumalanga. Dit is nog nie moontlik om te sê wat die presiese omvang van die skade is nie, maar dit is beslis “duisende hektaar” wat vernietig is. “Die vuur is nou grootliks geblus. Ek sien daar is plekke waar dit weer begin opvlam. Dit gebeur op plekke waar die bome en veld nog smeul en die wind laat dit weer opvlam. Maar dit is nou in bedwang.” Die skade nadat brande op 22 Augustus 2017 in die Nigel-omgewing in Gauteng gewoed het. Foto: Johann Pistorius Stephen Boyes, algemene bestuurder van Working on Fire in Gauteng, het gesê Augustus tot vroeg November is ŉ kritieke tydperk vir die brandseisoen. “Die klimaattoestande in hierdie tyd is droog, winderig en warm. Dit is ŉ goeie resep vir ŉ veldbrand om te begin en buite beheer te raak. Ons doen ŉ beroep op grondeienaars om paraat te wees,” het Boyes gesê. Parapara Makgahlela, provinsiale woordvoerder van Working on Fire, het gesê hul brandbestrydingspanne is Maandag en Dinsdag na minstens nege verskillende brande in Gauteng ontbied. Pistorius het gesê ŉ rampfonds is op die been gebring om mense wat weens die brande in die Nigel- en Heidelberg-omgewing skade gely het by te staan. Daar is reeds 1 000 grasbale aan die gemeenskap geskenk en ander instansies het ook aangedui dat hulle graag wil help. Meer inligting oor die rampfonds kan op die Hulp vir brand slagoffers Nigel en omliggende omgewing-blad op Facebook gevind word.